KOMISSION TIEDONANTO NEUVOSTOLLE Euroopan yhteisön osallistumisesta neljänteen metsien suojelua Euroopassa käsittelevään ministerikokoukseen (Wien, 28.-30. huhtikuuta 2003) {SEK(2003) 409}

Neljäs metsien suojelua Euroopassa käsittelevä ministerikokous järjestetään Wienissä 28.-30. huhtikuuta 2003. Noin 35 Euroopan valtiota, mukaan luettuina kaikki EU:n jäsenvaltiot, osallistuu Itävallan ja Puolan yhdessä järjestämään kokoukseen.

Aikaisemmin vastaavia kokouksia on järjestetty seuraavasti:

- ensimmäinen metsien suojelua Euroopassa käsitellyt ministerikokous pidettiin joulukuussa 1990 Strasbourgissa, ja sen pääteemoja olivat metsien seuranta ja suojelu sekä metsätutkimukseen liitttyvät kysymykset;

- toisen ministerikokouksen tapahtumapaikkana kesäkuussa 1993 oli Helsinki, ja siinä käsiteltiin ennen muuta metsien kestävää hoitoa, metsien biologisen monimuotoisuuden säilyttämistä, metsien ja ilmaston välistä suhdetta sekä Keski- ja Itä-Euroopan maiden metsien tilaa;

- kolmas metsien suojelua Euroopassa käsitellyt ministerikokous järjestettiin kesäkuussa 1998 Lissabonissa, ja sen aiheina olivat erityisesti Euroopan metsäalan sosiaalis-taloudelliset kysymykset, metsien kestävän hoidon perusteet ja indikaattorit sekä metsien biologisen ja maisemallisen monimuotoisuuden säilyttäminen.

Neuvosto oli valtuuttanut komission osallistumaan Euroopan yhteisön puolesta kolmeen edelliseen metsien suojelua Euroopassa käsitelleeseen ministerikokoukseen ja allekirjoittamaan jäsenvaltioiden rinnalla niiden päätösasiakirjat.

Kahden edellisen kokouksen tavoin myös Wienissä pidettävä neljäs metsien suojelua Euroopassa käsittelevä ministerikokous on askel kohti niiden sitoumusten täytäntöönpanoa Euroopassa, jotka tehtiin Rio de Janeirossa kesäkuussa 1992 järjestetyssä Yhdistyneiden Kansakuntien ympäristö- ja kehityskonferenssissa ja sen yhteydessä laadituissa luonnon monimuotoisuutta ja ilmastonmuutosta koskevissa yleissopimuksissa sekä myöhemmin Johannesburgissa vuonna 2002 pidetyssä maailmanlaajuisessa kestävää kehitystä koskeneessa huippukokouksessa.

Wienin kokouksessa on määrä tarkastella Euroopan metsien kestävää hoitoa kokonaisvaltaiselta ja integroidulta pohjalta. Siinä on tarkoitus käsitellä erityisesti seuraavia aiheita:

- metsien kestävän hoidon edistäminen monialaisen yhteistyön ja kansallisten metsäohjelmien avulla,

- metsien kestävän hoidon taloudellinen kannattavuus Euroopassa,

- metsien kestävän hoidon sosiaalinen ja kulttuurinen ulottuvuus,

- Euroopan metsien biologisen monimuotoisuuden säilyttäminen ja edistäminen,

- ilmastonmuutos ja metsien kestävä hoito.

Ministereiden allekirjoitettavaksi on tarkoitus esittää yleinen julistus sekä viisi edellä lueteltuihin aiheisiin liittyvää päätöslauselmaa. Vaikka ehdotetuilla päätöslauselmilla ja julistuksella ei olekaan yleissopimuksen juridista asemaa, niiden varsin yksityiskohtainen sisältö tulee todennäköisesti vaikuttamaan jossakin määrin osallistujamaiden myöhemmin toteuttamiin toimenpiteisiin.

Asianomaiset komission yksiköt osallistuivat aktiivisesti kokouksen valmisteluun ja oikeudellisesti sitomattoman julistuksen ja päätöslauselmien laatimiseen.

Yhteisön osallistuminen kokoukseen on jo sinänsä erittäin toivottavaa - ja jopa välttämätöntä - seuraavista syistä:

- kokous liittyy sekä jäsenvaltioiden että Euroopan yhteisön tekemien kansainvälisten sitoumusten täytäntöönpanoon Euroopan tasolla;

- Strasbourgin, Helsingin ja Lissabonin päätöslauselmien allekirjoittajana Euroopan yhteisö osallistuu suoraan niiden täytäntöönpanoon ja seurantaan;

- Strasbourgin, Helsingin ja Lissabonin päätöslauselmissa sekä Wienissä allekirjoitettavissa päätöslauselmissa Euroopan valtiot vahvistavat metsäpolitiikalleen varsin yksityiskohtaiset suuntaviivat, joissa määritellään laajat tavoitteet ja lujitetaan yhteistyötä ja yhteensovittamista metsiin liittyvissä poliittisissa kysymyksissä. Tämä on johdonmukaista myös Euroopan unionin metsästrategiasta 15. joulukuuta 1998 annetun neuvoston päätöslauselman [1] kanssa. Viimeksi mainitussa päätöslauselmassa määritellään yhdeksi EU:n metsästrategian keskeisistä tekijöistä tarve tehostaa yhteensovittamista ja yhteistyötä kaikilla metsäsektorin kannalta merkittävillä politiikan aloilla komission ja jäsenvaltioiden välillä sekä jäsenvaltioiden kesken;

[1] EYVL C 56, 26.2.1999, s. 1.

- kokouksessa käsiteltävät aiheet liittyvät aloihin, joilla jo osittain toteutetaan yhteisön metsäpolitiikan toimenpiteitä. Esimerkkeinä voidaan mainita asetus maaseudun kehittämisestä [2], kuudes ympäristöä koskeva yhteisön toimintaohjelma [3], Euroopan yhteisön kuudes tutkimuksen, teknologian kehittämisen ja esittelyn puiteohjelma [4] sekä komission tiedonannot "Metsäperustaisen teollisuuden ja siihen liittyvän teollisuuden kilpailukyvyn nykyinen tila" [5] ja "Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia" [6].

[2] Neuvoston asetus (EY) N:o 1257/1999 (EYVL L 160, 26.6.1999, s. 80).

[3] Päätös 1600/2002/EY (EYVL L 242, 10.9.2002, s. 1).

[4] Päätös 1513/2002/EY (EYVL L 232, 29.8.2002, s. 1).

[5] KOM(1999) 457 lopullinen.

[6] KOM(2001) 264 lopullinen.

Tämän perusteella komissio pyytää neuvostoa päättämään seuraavaa:

1. Komissio valtuutetaan osallistumaan Euroopan yhteisön puolesta jäsenvaltioiden rinnalla neljänteen metsien suojelua Euroopassa käsittelevään ministerikokoukseen, joka järjestetään Wienissä 28.-30. huhtikuuta 2003.

2. Komissio allekirjoittaa kokouksen päätteeksi laadittavat asiakirjat. Komission allekirjoitus ei merkitse sitoutumista sellaisiin yhteisiin toimenpiteisiin, jotka eivät kuulu yhteisön toimivallan piiriin.

NELJÄNNEN METSIEN SUOJELUA EUROOPASSA KÄSITTELEVÄN MINISTERIKOKOUKSEN ASIAKIRJAT (SEK(2003) 409)

- Eläviä metsiä käsittelevän Wienin huippukokouksen julistus: "Euroopan metsät - yhteinen etu, jaettu vastuu"

- Wienin päätöslauselma nro 1: Metsien kestävän hoidon synergian lujittaminen Euroopassa monialaisen yhteistyön ja kansallisten metsäohjelmien avulla

- Wienin päätöslauselma nro 2: Metsien kestävän hoidon taloudellisen kannattavuuden lisääminen Euroopassa

- Wienin päätöslauselma nro 3: Metsien kestävän hoidon sosiaalisen ja kulttuurisen ulottuvuuden säilyttäminen ja edistäminen Euroopassa

- Wienin päätöslauselma nro 4: Metsien biologisen monimuotoisuuden säilyttäminen ja edistäminen Euroopassa

- Wienin päätöslauselma nro 5: Ilmastonmuutos ja metsien kestävä hoito Euroopassa.